
проект на Правилник за изменение и допълнение на Правилника за устройството и дейността на Института по отбрана „Професор Цветан Лазаров“ 

I. Причини, които налагат приемането на акта:
Институтът по отбрана „Професор Цветан Лазаров” е структура на пряко подчинение на министъра на отбраната и е създаден на основание чл. 60, ал. 1 от Закона за администрацията. Дейността и организацията на Института са определени с Правилник за устройството и дейността на Института по отбрана „Професор Цветан Лазаров”, издаден от Министерство на отбраната (oбн. ДВ. бр.44 от 2011 г., изм. и доп. бр.35 от 2013 г., бр.82 от 2014 г., бр. 14 от 2016 г., бр.33 от 2016 г., бр.80 от 2017 г., бр. 68 от 2019 г., бр.14 от 2021 г.), съгласно чл. 60, ал. 2 от Закона за администрацията. 
С ПМС № 405/22.11.2024 г. за изменение и допълнение на ПМС № 54/2010 г. за приемане на Устройствения правилник на Министерството на отбраната и за определяне на структури на пряко подчинение на министъра на отбраната, обнародвано в ДВ бр. 100/26.11.2024 г., числеността на Института по отбрана „Професор Цветан Лазаров“ от 96 щатни бройки е увеличена на 99 щатни бройки и се възлагат допълнителни функции за изпълнение на дейности като военен орган по летателна годност по осигуряване на летателната годност на военните въздухоплавателни средства (ВоВС) и изпълнение на дейности по осигуряване на летателната годност на въздухоплавателните средства в управление на Министерството на вътрешните работи, което е заложено в § 2. т. 1; т. 2, букви д), е) и ж); § 13, т. 1, буква а) и т. 5, букви а) и б) от проекта за Правилник.
В предложеният проект на Правилник са разписани подробно всички дейности, които са част от системата на летателната годност на ВоВС и Института по отбрана трябва да бъде оправомощен да извършва в качеството му на военен орган по летателна годност, а именно: сертифициране на организации за проектиране и производство на ВоВС, организации за осигуряване на техническото обслужване на ВоВС на всяко ниво, организации за управление на техническата експлоатация на ВоВС, авиационни учебни центрове за подготовка на инженерно-технически състав за експлоатация на ВоВС и за издаване на свидетелства за правоспособност (лиценз) на инженерно-технически състав. За целта се предлагат изменения и допълнения с § 13, т. 5, буква в) от проекта на Правилник.
Предвижда се възможност за сключване на споразумения за признаване на документи по летателна годност издадени от национални военни органи по летателна годност на страни-членки от ЕС, НАТО и партньори, които са въвели единни военни изисквания за летателна годност (EMAR 21, EMAR 145, EMAR M, EMAR CAMO, EMAR 147, EMAR 66 или еквивалентни), което е отразено в § 20 от проекта за Правилник. Целта е да се пестят ресурси и да няма дублиране на дейности, напр. за повторно сертифициране на организации от признаващата страна.
С § 1 от проекта на Правилник се предлага да се прецизира текста в чл. 1а относно мисията на Института по отбрана и неговата роля. В предлаганата редакция, не се променя по същество съдържанието на член 1а, а се преструктурира информацията между двете алинеи за по-голяма яснота на изказа. Същевременно се избягва и повторение в двете алинеи на сходен текст относно научноизследователския характер на Института по отбрана.
На следващо място, с § 2, т. 2, буква в); § 13, т. 5, буква в) и § 21 от проекта на Правилник се предлагат изменения и допълнения, с които се включва сертификацията на предупредителни и сигнални оръжия, които Института по отбрана е определен да извършва в изпълнение на чл. 4г от Закона за оръжията, боеприпасите, взривните вещества и пиротехническите изделия за съответствие с изискванията на Технически спецификации (приложение № 5 към чл. 4, ал. 8 на Закона за оръжията, боеприпасите, взривните вещества и пиротехническите изделия и приложение към чл. 1 на Директива за изпълнение (ЕС) 2019/69 на Комисията от 16 януари 2019 г. за определяне на технически спецификации за предупредителните и сигналните оръжия съгласно Директива 91/477/ЕИО на Съвета относно контрола на придобиването и притежаването на оръжие).
С § 6 от проекта на Правилник се прави промяна в организацията на Експертните технико-икономически съвети (ЕТИС), като двата ЕТИС-а, организирани и ръководени от дирекции „ВТТИМ“ и „C4I“ се обединяват в един съвещателен орган, който да се ръководи от директора на Института по отбрана.
С § 13, т. 7 се създава нов отдел „Научни изследвания и анализи в сигурността и отбраната“, чиято дейност произтича от изпълнение на възникнали функции на Института по отбрана в областта на военната икономика, социологията и военно-техническите аспекти на националната сигурност.
[bookmark: _GoBack]С § 14 от проекта на Правилник се предлага да се измени чл. 30 ал. 2, свързан с научноизследователската и опитно-конструкторската работа на Института по отбрана, като се предлага текст, поясняващ, че планирането на тази дейност се осъществява в рамките на годишното планиране за института, обособено в отделен раздел. С § 15 и § 17 от проекта на Правилник се предлага прецизиране на текстове, свързан с провеждането и ръководството на методическата дейност на Института по отбрана.
С § 16, § 18 и § 19 от проекта се предлага отмяна на чл. 32, чл. 35 и чл. 36, тъй като същите не описват цялата методическа дейност и подготовка, извършвани в Института по отбрана, текстовете имат декларативен характер и не обхващат всички основни форми на методическа подготовка като участие в национални научни програми, международни проекти, Програма „Еразъм+“ и др. Останалите промени в проекта на Правилник, а именно § 3, т. 1, § 9, § 10 и § 11 са редакционни и са прецизирани с оглед на по-добра разбираемост на текстовете и яснота на дефиницията.

II. Цели, които се поставят:
С предлаганите промени в Правилника за устройството и дейността на Института по отбрана „Професор Цветан Лазаров“ се цели:
1. Да се разпишат подробно всички функции, които Института по отбрана следва да извършва като военен орган по летателна годност в съответствие с чл. 5, ал. 2, т. 13 и 13а на ПМС № 54/2010 г. за приемане на Устройствения правилник на Министерството на отбраната и за определяне на структури на пряко подчинение на министъра на отбраната.
2. Да се разпише нова функция на Института по отбрана, свързана с изпълнение на дейности по сертификация на предупредителни сигнални оръжия в изпълнение на чл. 4г от Закона за оръжията, боеприпасите, взривните вещества и пиротехническите изделия.
3. Прецизиране на текстове, свързани с мисията на Института по отбрана, провеждането и ръководството на методическата дейност, и определяне на функциите на отдел „Научни изследвания и анализи в сигурността и отбраната“.

III. Финансови и други средства, необходими за прилагането на новата уредба:
Финансовите средства, необходими за прилагането на изменението и допълнението на Правилника за устройството и дейността на Института по отбрана „Професор Цветан Лазаров“ ще бъдат прехвърлени от бюджета на Министерство на отбраната в бюджета на Института по отбрана „Професор Цветан Лазаров“.

IV. Очаквани резултати от прилагането на акта:
С изменението и допълнението на Правилника за устройството и дейността на Института по отбрана „Професор Цветан Лазаров“ ще се постигне създаване на възможност за функционалната и организационно-щатна промяна на организацията във връзка с вменяване на нови функции на Института по отбрана.

V.     Анализ за съответствие с правото на Европейския съюз
Проектът на правилник не предвижда въвеждане на европейско законодателство, поради което не е изготвена справка за съответствие с правото на Европейския съюз. 
